32. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΑΜΥΝΑΣ ΚΑΙ ΕΡΓΑΣΙΑΣ Αριθ. 30965 της 14 Μαΐου/ 11 Ιουν.  1991 (ΦΕΚ Β΄390) Τροποποίηση των ποσοστών των τοποθετουμένων σε εργασία προσώπων που προστατεύονται από το Νόμ. 1648/86. Έχοντας υπόψη: 1.Τις διατάξεις της παρ. 2 του άρθρ. 12 του Νόμ. 1648/86 «περί προστασίας πολεμιστών, αναπήρων και θυμάτων πολέμου και μειονεκτούντων προσώπων». 2.Το γεγονός ότι οι εκκρεμείς, στις Νομαρχιακές Επιτροπές του άρθρ. 8 του Νόμ. 1648/86, αιτήσεις για τοποθέτηση σε εργασία των μεν προσώπων της παρ. 1 του άρθρ. 1 του ίδιου νόμου υπολείπονται των θέσεων που δύνανται να πληρωθούν, των δε της παρ. 4 του ιδίου άρθρου και νόμου υπερτερούν αυτών. 3.Την γνώμη του Δ.Σ. του ΟΑΕΔ (αποφ. αριθ. 436/91), αποφασίζουμε: 1.Μειώνεται από 4% σε 2% το ποσοστό των τοποθετουμένων σε εργασία προσώπων της παρ. 1 του άρθρ. 1 του Νόμ. 1648/86 και αυξάνονται από 3% σε 5% το ποσοστό των προσώπων της παρ. 4 του ίδιου άρθρου και νόμου. 2.Η απόφαση αυτή ισχύει στον ιδιωτικό και τον δημόσιο τομέα και εφαρμόζεται σε κάθε Νομό αφότου εξαντληθούν οι αιτήσεις, των προσώπων της παρ. 1 του άρθρ. 1 του Νόμ. 1648/86, που εκκρεμούν στην οικεία Επιτροπή, κατά τη δημοσίευσή της.

[Source: greek_legal_code_raptarchis | Tokens: 1043]